SAMBIRO 67
Viliŵa vya Yerusalemu
Tiye tiwelere ku vyaka vyakumasinda pachoko. Nehemiya, wakaŵa Muisrayeli, kweni wakakhalanga mu tawuni ya Shushani ku Peresiya. Wakaŵa wantchito wa Themba Aritazekisesi. Mubali wa Nehemiya wakafuma ku Yuda, kweni wakiza na uthenga uwemi yayi. Wakati: ‘Ŵanthu mu Yerusalemu ŵali pangozi. Viliŵa vya msumba na vipata ivyo Ŵababuloni ŵakabwangandura vindazengekeso.’ Nehemiya chitima chikamukora. Ndipo wakakhumbanga kuluta kuti wakawovwirepo. Ntheura wakalomba kwa Chiuta kuti themba limuzomerezge kuluta.
Pamasinda, themba likawona kuti Nehemiya wali na chitima. Themba likati: ‘Ndimo ukuwonekera yayi mazuŵa ghose. Suzgo ni vichi?’ Nehemiya wakati: ‘Ningalekerachi kuŵa na chitima uku tawuni yakwithu, Yerusalemu, njakupasuka?’ Themba likamufumba kuti: ‘Kasi ukukhumba kuti nikuchitire vichi?’ Nyengo yeneyiyo, Nehemiya wakalomba cha mu mtima. Ndipo wakati: ‘Chonde, nizomerezgani nilute ku Yerusalemu kuti nkhazengeso viliŵa.’ Themba Aritazekisesi likamuzomerezga kuti walute. Ndipo likawoneseska kuti Nehemiya waŵe wakuvikilirika paulendo utali uwu. Themba likamuŵikaso Nehemiya kuŵa kazembe wa Yuda ndipo likamupa mathabwa ghakuzengera vipata.
Nehemiya wakati wafika ku Yerusalemu, wakendera viliŵa. Wakachema ŵasembe na ŵalongozgi ndipo wakaŵaphalira kuti: ‘Vinthu vili makora yayi. Tikwenera kwambapo kugwira ntchito.’ Ŵanthu ŵakazomera, ndipo ŵakambapo kuzengaso viliŵa.
Kweni ŵalwani ŵawo ŵanyake ŵakaŵasekanga Ŵaisrayeli. Ŵakatenge: ‘Kambwe wangawiskira pasi linga ilo mukuzenga.’ Awo ŵakagwiranga ntchito ŵakasulako waka ivyo ŵanthu aŵa ŵakayowoyanga. Linga likakwera ndipo likaŵa lakukhora.
Ŵalwani ŵakakhumbanga kuti ŵazakawukire Yerusalemu mwamabuchi. Ŵayuda ŵakati ŵapulika ivi, ŵakawopa. Kweni Nehemiya wakati: ‘Kopa yayi. Yehova wali nase.’ Wakaŵika ŵalonda kuti ŵavikilirenge ŵantchito, kuti ŵalwani ŵaleke kuŵawukira.
Mu mazuŵa 52 pera, ŵakamalizga kuzenga linga na vipata. Nehemiya wakiza na Ŵalevi wose ku Yerusalemu kukajulira linga. Wakaŵaŵika mu magulu ghaŵiri ghakwimba. Ŵakakwera pachanya pa linga m’paka pa Chipata cha ku Dambo ndipo ŵakazingiliranga msumba wose. Ŵanyake ŵakendanga kulwande ili, ŵanyake kulwande linyake. Ŵakalizganga mbata, makumbalo, na bango ndipo ŵakayimbiranga Yehova. Ezira wakenda na gulu limoza ndipo Nehemiya wakenda na gulu linyake, m’paka ŵakafika ku tempile. Ŵanthu wose, ŵanalume, ŵanakazi, na ŵana, ŵakapeleka sembe kwa Yehova na kuchita chikondwelero. Mazgu ghawo ghakapulikikwanga kutali chomene.
“Palije chilwero icho chapangikira iwe icho chitondenge.”—Yesaya 54:17
tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn